กองทัพเรือ จัดเรือสนับสนุนการขจัดคราบน้ำมัน กรณีเรือบรรทุกน้ำมัน 5 แสนลิตร อับปางกลางอ่าวไทย
พลเรือโท ปกครอง มนธาตุผลิน โฆษกกองทัพเรือ เปิดเผยความคืบหน้ากรณีเรือบรรทุกน้ำมันดีเซล ชื่อ ป. อันดามัน 2 ซึ่งจอดทอดสมอและอับปางเมื่อวันที่ 22 มกราคมที่ผ่านมา ว่า กองทัพเรือ สั่งการให้ทัพเรือภาคที่ 1 จัดเรือหลวงสงขลา เรือหลวงมันนอก และเรือหลวงแสมสาร เตรียมพร้อมสนับสนุนการขจัดคราบน้ำมัน พร้อมจัดเตรียมตู้คอนเทนเนอร์บรรจุอุปกรณ์ขจัดคราบน้ำมันจำนวน 2 ตู้ และให้หมู่เรือสำรวจของกองเรือทุ่นระเบิด กองเรือยุทธการ ใช้เรือหลวงบางระจัน มียานล่าทำลายทุ่นละเบิด มีขีดความสามารถค้นหา พิสูจน์ทราบและทำลายทุ่นระเบิดมาปรับใช้ในภารกิจนี้จากเหตุการณ์ที่เกิดขึ้น ผู้บัญชาการทหารเรือ สั่งการให้ศูนย์ปฏิบัติการกองทัพเรือ ติดตาสถานการณ์อย่างใกล้ชิดและรายงานให้ทราบอย่างต่อเนื่อง ยืนยันว่า กองทัพเรือมีความพร้อมทั้งยุทโธปกรณ์และกำลังพล ในการขจัดคราบน้ำมันในทะเลร่วมกับหน่วยงานที่เกี่ยวข้อง ซึ่งได้มีการฝึกซ้อมกันเป็นประจำทุกปีหลังจากศูนย์ปฏิบัติการกองทัพเรือ ได้ประชุมร่วมกับกรมเจ้าท่า ทัพเรือภาคที่ 1 กรมอุทกศาสตร์ กรมควบคุมมลพิษ และเจ้าของบริษัทเรือ ได้ข้อสรุปจากการประเมินคราบน้ำมันที่รั่วไหลและตรวจสอบพบว่า มีความรุนแรงระดับ 1 น้ำมันรั่วไหลมีขนาดเล็ก ไม่เกิน 20 ตัน กรมเจ้าท่าจะเป็นหน่วยควบคุมการปฏิบัติในภาพรวม หากกรณีน้ำมันรั่วไหลเพิ่มมากขึ้นตั้งแต่ 20-1,000 ตัน ซึ่งเข้าสู่ความรุนแรงระดับ 2 (Tier 2) จะประสานให้กองทัพเรือ จัดตั้งศูนย์ควบคุมการปฏิบัติการรับผิดชอบกำหนดแผนและยุทธวิธีขจัดคราบน้ำมัน กรมเจ้าท่าใช้อำนาจตามพระราชบัญญัติการเดินเรือ โดยสำนักงานเจ้าท่าจังหวัดชุมพร แจ้งให้เรือต่างๆ ระมัดระวังการเดินเรือในบริเวณที่เรืออับปาง รวมทั้งแจ้งให้บริษัท ไทยแหลมทองค้าน้ำมันประมง จำกัด ซึ่งเป็นเจ้าของเรือ ดำเนินการกู้เรืออับปางโดยเร็ว จะทำการเก็บกู้น้ำมัน (ดีเซล) เป็นลำดับแรกภายใน 7 วัน หลังจากนั้น จะให้กู้เรือภายในเวลา 15 วัน รวมทั้งจัดเตรียมอุปกรณ์ขจัดคราบน้ำมัน นอกจากนี้ กรมควบคุมมลพิษและกรมทรัพยากรธรรมชาติและชายฝั่ง ได้เตรียมแผนเผชิญเหตุและเตรียมการรับผลกระทบที่จะเกิดขึ้นกรณีคราบน้ำมันรั่วไหลเข้าชายฝั่ง